**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 18.10.2017, ora 08.00 – 19.10.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 19.10.2017, ora 07.00**

**RÂURI**

**Debitele au fost în general staţionare**, exceptând cursul inferior al Mureșului și cursul superior al Prutului, unde au fost în uşoară scădere.

Debitele se situează în general la valori cuprinse între 30-90% din mediile multianuale lunare, mai mari (în jurul şi peste mediile lunare) pe râurile Bârzava, Buzău, Putna, cursul superior al Vișeului şi mai mici (sub 30% din normalele lunare) pe râurile din bazinele Bistrei, Nerei, Bârladului, precum şi pe unii afluenţi ai Mureşului inferior, Oltului, Vedei şi Argeşului inferior.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staţionare.**

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 18 – 19.10.2017 a fost în scădere, având valoarea de 3200 m3/s**, sub media multianuală a lunii octombrie (3850 m3/s).

În aval de Porţile de Fier debitele au fost în scădere pe sectoarele Gruia – Giurgiu şi Isaccea – Tulcea şi în creştere pe sectorul Olteniţa – Galaţi.

**Debitul la intrarea în ţară (secţiunea Baziaş) va fi în scădere (3100 m3/s).**

În aval de Porţile de Fier debitele vor fi în scădere pe sectoarele Gruia – Oltenița şi în creştere pe sectorul Călărași – Tulcea.

**2.** **Situaţia meteorologică în intervalul 18.10.2017, ora 09.00 – 19.10.2017, ora 06.00**

**ÎN ŢARĂ**

Vremea a fost predominant frumoasă și deosebit de caldă, înregistrându-se în aproape toată țara temperaturi diurne cu 8 până la 12 grade mai ridicate decât cele specifice perioadei din an. Cele maxime s-au încadrat între 20 de grade la Miercurea Ciuc și Mangalia și 29 de grade la Iași. Cerul a fost variabil, mai mult senin ziua, iar vântul a suflat slab și moderat. Stratul de zăpadă s-a menținut pe suprafețe restrânse la altitudini de peste 1900 m în special în Carpații Meridionali, măsurând în platformele stațiilor meteorologice până la 22 cm la Vârfu Omu. La ora 06 temperatura aerului avea valori cuprinse între 0 grade la Joseni și Miercurea Ciuc și 18 grade la Șiria. În primele ore ale dimineții a mai fost ceață izolat, în special în depresiuni, iar în a doua parte a nopții s-a format din nou local în estul Transilvaniei și al Dobrogei.

***Observație:*** *începând de ieri de la ora 06 au fost în vigoare 8 atenționări cod galben privind fenomene meteorologice periculoase imediate, 4 emise de către SRPV Sibiu, 2 de către SRPV Bacău și câte 1 la SRPV Cluj, respectiv SRPV Timișoara.*

**LA BUCUREŞTI**

Vremea a fost mult mai caldă decât în mod obișnuit în a doua decadă a lunii octombrie, temperatura aerului atingând maxime de 26 de grade la Afumați, 27 de grade la stația meteo Băneasa și 28 de grade la Filaret (valori cu aproximativ 10 grade mai ridicate decât mediile climatologice). A fost cer mai mult senin și vânt slab. La ora 06 se înregistrau 6 grade în Băneasa, 8 grade la Afumați și 10 grade la Filaret.

**3. Prognoza meteorologică în intervalul 19.10.2017, ora 09.00 – 20.10.2017, ora 09.00**

**ÎN ŢARĂ**

Vremea se va menține mult mai caldă decât ar fi normal în a doua decadă a lunii octombrie, astfel că temperaturile maxime se vor încadra în general între 21 și 27 de grade, iar cele minime între 6 și 14 grade, mai coborâte în depresiunile din estul Transilvaniei, spre 0 grade. Cerul va fi mai mult senin, iar vântul va sufla slab și moderat. Pe arii restrânse dimineața și cu caracter local în a doua parte a nopții, în zonele joase de relief din centru, sud și est va fi ceață.

**LA BUCUREŞTI**

Va fi în continuare mult mai cald decât normal în această perioadă din an, cu o maximă termică în jurul de 26...27 de grade. Cerul va fi mai mult senin, iar vântul va sufla slab. Temperatura minimă va fi de 10...11 grade, ușor mai scăzută în zona preorășenească. În orele dimineții, dar cu o probabilitate mai mare noaptea va fi ceață.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**S.G.A. Mureș** informează despre producerea unei poluări accidentale a apei râului Mureș, în data de 18.10.2017, la ora 15.00, în zona Baraj nr.2, din municipiul Târgu Mureş, manifestată printr-o culoare gălbui-maronie a apei. Reprezentanţi ai S.G.A. Mureş şi SC Aquaserv s-au deplasat în teren pentru investigaţii. S-au recoltat probe de apă.

**G.N.M. C.J. Maramureş şi S.G.A. Maramureş** revin cu informaţii despre poluarea accidentală a apei râului Lăpuş, din data de 17.10.2017, ca urmare a evacuării de steril şi ape de iaz, din cauza unui incident tehnic produs la iazul de decantare Bozânta, aflat în patrimoniul CNMPM Remin S.A şi situat în vecinătatea municipiului Baia Mare, judeţul Maramureş.

În data de 18.10.2017, ora 08.30, s-a constatat că nu se mai evacuează steril sau ape de iaz. Efectul incidentului se observă în zona de evacuare a apelor, după deversorul iazului, pe malul drept al râului Lăpuş şi în aval, în albia minoră, până la confluenţa cu râul Someş (circa 5,5 km). Apa râului Lăpuş prezenta o culoare gri deschis. Nu s-a observat mortalitate piscicolă.

Primele rezultate ale analizelor efectuate pe probele de apă prelevate prezintă încărcări în metale şi suspensii a apei râului Lăpuş.

S-a dispus ca CNMPM Remin S.A să comunice în scris autorităţilor dacă, din anul 2007 până în prezent, au avut loc inspecţii de specialitate şi s-au stabilit măsuri cu privire la menţinerea şi funcţionarea în siguranţă a iazului şi a sistemelor de evacuare a apelor de pe iaz (termen: 30.10.2017).

**A.B.A. Siret** informează despre producerea unei poluări accidentale a apei pârâului Izvorul Alb, afluent al râului Moldova, în data de 16.10.2017, la ora 12.06, în zona localităţii Câmpulung Moldovenesc, judeţul Suceava, ca urmare a deversării de ape uzate neepurate, din căminul de avarie al SC ACET SA. În urma efectuării analizelor de laborator pe probele de apă prelevate din pârâul Izvorul Alb şi din râul Moldova, s-au constatat următoarele:

- clasa de calitate a pârâului Izvorul Alb se modifică din clasa a-II-a, în clasa a-V-a, fiind depăşiri la indicatorii CCOCr şi Azotiţi;

- clasa de calitate a râului Moldova se modifică din clasa I de calitate, în clasa a-II-a de calitate, fiind depăşiri la indicatorul CCOCr.

SC ACET SA a intervenit pentru remedierea situaţiei, evacuarea de ape uzate fiind oprită.

S-a dispus operatorului monitorizarea zilnică a căminului de avarie şi verificarea funcţionării corespunzătoare a staţiei de epurare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 17.10.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 17.10.2017-18.10.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE